**ELŐTERJESZTÉS**

**Szombathely Megyei Jogú Város Közgyűlésének**

**2022. február 24-i ülésére**

**Javaslat a településkép védelméről szóló 26/2017. (XII. 20.) önkormányzati rendelet módosítására**

Szombathely Megyei Jogú Város Közgyűlése 2017. december 14. napján tartott ülésén a 354/2017. (XII. 14.) Kgy. számú határozatával elfogadta „Szombathely Településképi Arculati Kézikönyve 2017” című kézikönyvet (a továbbiakban: TAK). A TAK egyúttal a településképi rendelet szakmai megalapozottságát is biztosította. Szombathely Megyei Jogú Város Közgyűlése a TAK elfogadásával egyidejűleg megalkotta a településkép védelméről szóló 26/2017. (XII. 20.) önkormányzati rendeletét (a továbbiakban: Tk rendelet).

A Tk rendelet 2018. január 1. napjától hatályos, a hatályba lépés óta eltelt több, mint négy év alatt a Közgyűlés nem módosította. Ugyanakkor a felhatalmazást biztosító településkép védelméről szóló 2016. évi LXXIV. törvény, valamint a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Kormányrendelet) előírásai változtak. 2021. július 16. napján pedig hatályba lépett a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet. A Tk. rendelet hatályba lépése óta eltelt időben a magasabb jogszabályokban bekövetkezett változások, valamint a Helyi Építési Szabályzattal való összhang megteremtése érdekében a szükséges módosításokat el kell végezni. A módosítások magyarázata az előterjesztés 4. melléklete szerinti indokolásban található.

Fentiekre tekintettel Szombathely Megyei Jogú Város Közgyűlése az 51/2021. (VI. 24.) Kgy. számú határozatának 4. pontjában a Tk. rendelet módosítását határozta el. Az ennek érdekében szükséges eljárást a Kormányrendelet 43/A.-43/B. §-ában részletezett szabályok szerint le kell folytatni.

A Tk rendelet módosításának elkészült tervezetét a Lechner Tudásközpont által üzemeltetett digitális egyeztetőfelületen a Kormányrendelet 43/A. § (7) bekezdése értelmében az állami főépítészi hatáskörében eljáró megyei kormányhivatalnak, a Nemzeti Média- és Hírközlési Hatóságnak, az illetékes nemzeti park igazgatóságnak, a világörökségi, műemléki és régészeti egyeztetési szakterület tekintetében az örökségvédelmi hatáskörben eljáró megyei kormányhivatalnak, honvédelmi és katonai rendeltetésű terület érintettsége esetén a honvédelemért felelős miniszternek véleményezésre bocsátottam.

A véleményezésre nyitva álló 21 napos határidőben az Őrségi Nemzeti Park Igazgatóság 25-181-1/2022. számon, a Nemzeti Média-és Hírközlési Hatóság CS/105-2/2022. számon megküldött véleményében a tervezett módosítás ellen kifogást nem emelt.

A Vas Megyei Kormányhivatal által VA/AFI/49-1/2021. számon adott állami főépítészi véleményt az előterjesztés 1. mellékletetartalmazza. A Tk. rendelettervezetet az állami főépítészi véleményben foglaltaknak megfelelően javítottuk.

A Kormányrendelet 43/A. § (6) bekezdés a) pontja értelmében a módosított Tk. rendelet tervezetét a Kormányrendelet 29/A. § (1) bekezdése szerint partnerségi véleményezésre bocsátottam.

A partnereket 2022. január 14-én Szombathely Megyei Jogú Város Önkormányzata Közgyűlésének a partnerségi egyeztetés részletes szabályairól szóló 25/2018.(XII.19.) önkormányzati rendelete 3. §-ában felsorolt felületeken tájékoztattuk. A Tk. rendelet elkészült tervezetét véleményezésre bocsátottuk azzal, hogy az észrevételeket és javaslatokat – a veszélyhelyzet ideje alatt – a közzétételétől számított tizenöt napon belül, azaz 2022. január 30-ig lehet megtenni, kizárólag elektronikus úton.

A megadott határidőn belül ellenvélemény, észrevétel, javaslat nem érkezett.

A rendeletmódosítás lényegi elemei az alábbiak szerint foglalhatók össze:

* Egyértelműsíti, hogy az elektromos hálózat beépítésre szánt területen kizárólag földkábelben, beépítésre nem szánt területen légkábelben is elhelyezhető. Lehetővé teszi a hírközlési hálózat korszerűsítése esetén történő kábelcserét.
* Magasabb jogszabályhoz igazodva módosítja a településképi véleményhez kötött tevékenységek körét.
* Bevezeti a totemoszlop fogalmát és településképi bejelentési eljárás lefolytatásához köti az elhelyezését.
* A településképi bírság mértékénél figyelembe veszi a közigazgatási szabályszegések szankcióiról szóló törvény előírásait, és meghatározza a természetes és jogi személyek esetében kiróható bírság legmagasabb összegét.

Az előterjesztés 3-4. számú mellékletét képezi az előzetes hatásvizsgálat és az indokolás.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni szíveskedjék.

**Szombathely, 2022. február „ ”**

 **/: Dr. Nemény András :/**